Kim Edberg Andersen (NB), 2023-05-25:
Tak for det, formand.
Inden I sidder og skriver alle de helt skarpsindige kommatal ned og kan tænke jer at stille spørgsmål til ordføreren om, vil jeg sige, at jeg er her som substitut i dag for fru Pernille Vermund.
Jeg har naturligvis læst den fremragende redegørelse, og den har været 25 år undervejs.
Grunden til, at vi fra Nye Borgerlige er her i dag, på trods af at den sædvanlige ordfører ikke kunne, er faktisk, at vi synes, det er en vigtig redegørelse, som vi skal støtte op om.
Alt er kultur, lige fra spil, til at man står og kaster en buste i havnen herude og får tilskud.
Der tror jeg, at hvis man skal gøre det her bedre, kunne man måske snævre området en lille smule ind.
For jeg har hørt dygtige ordførere på mange områder.
Jeg har jo selv 35 ordførerskaber, så det er jo nok det, der har sørget for, jeg kunne følge med i debatten.
Der var faktisk gode intentioner på stort set alle andre ordførerområder fra kulturordførerne.
Det viser mig også, at i forhold til kultur skal man passe på med ikke at gribe om mere, end hvad godt er.
Hvor sætter man så snittet?
Ja, det er svært.
For jeg har været enig med Enhedslisten og SF i dag, og jeg har været enig med Dansk Folkeparti og Liberal Alliance.
Jeg har ikke været helt enig med ministeren, men det er også, fordi han er fra Moderaterne.
Det er nogle gange svært at være enig med dem.
Kultur er vigtigt.
Men som nordjyde bliver jeg også nødt til at sige, at der er noget sandhed i, at når man bor uden for storbyerne, undres man over, hvorfor 70 pct. af kulturstøtten falder til storbyerne, og kun 30 pct. falder i udkantsområder.
Jeg hørte godt, at Moderaterne sagde: Jamen vi er ikke så gode til foreninger herinde.
Nej, men så kunne man jo øve sig lidt på det herinde.
For det behøves ikke at gøre, at vi ikke har lyst til at gå i teatret, hvis vi bor på Mors, eller har brug for at gå ind at høre et symfoniorkester, hvis vi er så uheldige at bo i Aalborg.
Så vi skal huske at dele sol og vind lige og passe på ikke at glemme nogen, bare fordi dem, der sidder i Folketinget, har nem adgang til de store kulturinstitutioner i storbyen.
Hvis vi virkelig mener, at kultur er vigtigt for alle, skal vi også huske at dele ud, sådan at alle får.
I Nye Borgerlige har vi som udgangspunkt den her idé: Lad falde, hvad der ikke kan stå.
Og før havde vi jo Liberal Alliance, der havde vores ryg på det.
Det synes de så ikke her.
Men vi vil faktisk komme dem lidt i møde, for der er kultur i Danmark, der har behov for tilskud – der er kultur i Danmark, der har behov for tilskud.
Men jeg bliver også træt i ansigtet, når jeg ved, at der er nogle, der har fået tilskud f.eks. til at kaste en buste i vandet eller til at sømme sin forhud fast på en pæl et eller andet sted.
Der er altså grænser.
Så finkulturel er jeg altså ikke blevet endnu, at jeg synes, det er en god måde at bruge skatteborgernes penge på.
Og jeg mener, at vi også bliver nødt til at tage en snak om, at der er forskel på kultur.
Der skal ikke gøres forskel, for nogle kan lide malerierne, og nogle kan lide det andet.
Foreninger er vigtige.
Sportsklubber er vigtige.
Men virkeligheden er også, at jeg synes, vi forsøger at gå for langt, når vi også vil til at snakke om spil på computeren, og hvad vi ser i fjernsynet.
Jeg er ikke sikker på, at fjernsyn bliver set som kultur ret mange andre steder end i Kulturudvalget i Folketinget.
Jeg synes, det er et vigtigt område.
Jeg er glad for at have fået lov til at høre jeres holdninger.
Jeg synes, I virker meget, meget engagerede og dygtige i Kulturudvalget.
Tak for ordet.